Diari Oficial de la Generalitat Valenciana


Sumari del DOGV 5028, del 15-06-2005 (2005/6178)

RESOLUCIÓ de 26 de maig de 2005, de la Universitat de València, per la qual es fa l'oferta pública d'una plaça de tècnic superior d'investigació d'aquest organisme amb contracte laboral temporal. Projecte: «Estudi de l'impacte ambiental del parc eòlic Offshore de Castelló I-VIII sobre cetacis i tortugues marines. Atenció d'avaraments de cetacis. CI05-040».
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5028

Data del DOGV
:   15-06-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/6178


Data del document
:   26-05-2005

Organisme emissor
:   Universitat de València

Tipus de document
:   Resolució

Descriptors 

:   * concurs administratiu
    * personal d'investigació
    * universitat
    * ciències biològiques

RESOLUCIÓ de 26 de maig de 2005, de la Universitat de València, per la qual es fa l'oferta pública d'una plaça de tècnic superior d'investigació d'aquest organisme amb contracte laboral temporal. Projecte: «Estudi de l'impacte ambiental del parc eòlic Offshore de Castelló I-VIII sobre cetacis i tortugues marines. Atenció d'avaraments de cetacis. CI05-040». [2005/Q6178]
  
El Rectorat de la Universitat de València, fent ús de les atribucions que li confereix l'article 20, en relació amb l'article 2.2 de la Llei Orgànica 6/2001, de 21 de desembre, d'Universitats, fa l'oferta pública d'una plaça de tècnic superior d'investigació, d'acord amb les bases següents:
  
Primera. Requisits generals dels aspirants
  
1.1 Tenir nacionalitat espanyola o tenir la nacionalitat d'un país membre o ser de qualsevol dels estats a què, en virtut de tractats internacionals establerts per la Unió Europea i ratificats per Espanya, siga aplicable la lliure circulació de treballadors, en els termes en què aquesta està definida en el tractat constitutiu de la Unió Europea, d'acord amb el que estableix la Llei 17/1993, de 23 de desembre (BOE de 24 de desembre de 1993), d'accés a determinats sectors de la funció pública dels nacionals dels altres estats membres de la Unió Europea.
  
També s'hi poden presentar aspirants amb nacionalitat diferent a la que s'ha especificat anteriorment, per a la qual cosa només cal complir els requisits que estableix la normativa vigent. En aquest cas, qui obtinga l'adjudicació del lloc de treball ofert haurà d'acreditar almenys el permís de treball i de residència al moment de la contractació.
  
1.2 Tenir complerts 18 anys el dia en què acaba el termini de presentació de sol·licituds.
  
1.3 Estar en possessió de la titulació acadèmica que figura en l'annex I o complir les condicions per obtenir-la en la data en què acaba el termini de presentació d'instàncies. En el cas de titulacions obtingudes a l'estranger, cal tenir la credencial que n'acredite l'homologació o la credencial de reconeixement per a l'exercici de professions regulades en virtut del Reial Decret 1.665/1991, de 25 d'octubre.
  
1.4 No patir malaltia o defecte físic que impedisca l'exercici de les corresponents funcions.
  
1.5 No estar inhabilitat per a l'exercici de funcions públiques, o no haver estat separat mitjançant expedient disciplinari de qualsevol administració o treball públic. En el cas d'aspirants la nacionalitat dels quals no siga l'espanyola, hauran d'acreditar, igualment, no estar sotmesos a sanció disciplinària o condemna penal que els impedisca, en el seu estat, l'accés a la funció pública o, si no en tenen, còpia de la sol·licitud d'emissió, sense perjudici de declaració jurada per part de la persona interessada.
  
Totes aquestes condicions s'han de tenir en el moment en què acaba el termini de presentació de sol·licituds i s'han de mantenir durant el procés selectiu.
  
Segona. Sol·licituds
  
2.1 Les persones interessades que reunisquen els requisits generals i els que s'assenyalen en l'annex I, han de presentar la sol·licitud, adreçada al Rectorat de la Universitat de València, al Registre de la Gerència de la Universitat de València (av. Blasco Ibáñez, 13, baixos, 46316 València), a través de qualsevol altre registre auxiliar dels centres universitaris o a les oficies públiques a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. L'horari del Registre General de la Universitat de València és de dilluns a divendres de 09.00 a 14.00 hores, i de vesprada de 16 a 18 hores.
  
2.2 Com a instància, es pot fer servir el model que facilita el Servei d'Investigació de la Universitat de València a les seues dependències de l'avinguda de Blasco Ibáñez, 13, 46390 València (n'hi ha una còpia en la pàgina web http://www.uv.es/pas/v/p-investigacio/ofertes publiques), i també es pot utilitzar un model propi, que cal emplenar amb les dades mínimes que figuren en l'annex II.
  
2.3 El termini de presentació de les instàncies és de 10 dies naturals a partir de l'endemà de la publicació d'aquesta resolució en Diari Oficial de la Generalitat Valenciana.
  
2.4 Per la Resolució del rector de 14 de gener de 2005, publicada al Diari Oficial de la Generalitat Valenciana del dia 14 de març de 2005, els dissabtes no es consideren hàbils a efectes de terminis dels procediments administratius, de manera que si un termini finalitza en dissabte, aquest s'ha d'entendre prorrogat al primer dia hàbil següent.
  
Tercera. Documentació que cal presentar
  
Juntament amb la sol·licitud, les persones interessades han de presentar la documentació següent:
  
3.1 Còpia del document nacional d'identitat.
  
3.2 Curriculum vitae, amb acreditació dels mèrits mitjançant documents fotocopiats. No cal la compulsa d'aquests documents acreditatius; n'hi ha prou amb la declaració jurada de la persona interessada sobre l'autenticitat dels documents i sobre les dades que figuren en la instància. En qualsevol moment, però, la comissió o la universitat pot demanar als aspirants que acrediten la veracitat de les circumstàncies i els documents aportats que hagen estat objecte de valoració.
  
3.3 Tres mesos després d'haver acabat el procés de selecció i quan haja estat publicada la proposta de contractació en la pàgina web http://www.uv.es/pas/v/p-investigacio/ofertes publiques, les persones interessades podran sol·licitar la devolució del currículums al Servei d'Investigació de la Universitat de València. Transcorreguts sis mesos, els currículums que resten en aquest Servei seran destruïts d'ofici.
  
Quarta. Sistema selectiu
  
4.1 El sistema selectiu consisteix en la valoració del currículum dels aspirants, d'acord amb el barem que figura en l'annex III i, si escau, d'entrevista amb la comissió.
  
4.2 El nombre d'aspirants que passen a la fase d'entrevista es determinarà per criteri de la comissió avaluadora que haja de jutjar les sol·licituds presentades, d'acord amb l'objecte del contracte.
  
4.3 Acabat el procediment selectiu, es farà pública la proposta de contractació de l'aspirant seleccionat al tauler d'anuncis del Servei d'Investigació i en la pàgina web http://www.uv.es/pas/v/p-investigacio/ofertes publiques.
  
4.4 D'aquesta convocatòria es pot establir que els aspirants que s'hi presenten constituïsquen una borsa de treball.
  
4.5 La comissió avaluadora pot declarar desert el procediment de selecció si, valorats els mèrits i, si és el cas, realitzada l'entrevista, el perfil dels candidats millor puntuats no s'ajusta totalment a les necessitats del projecte.
  
Cinquena. Comissió avaluadora
  
5.1 La comissió avaluadora és la que figura en l'annex IV d'aquesta convocatòria.
  
5.2 Els membres d'aquesta comissió s'han d'abstenir d'intervenir quan es troben en alguna circumstància de les que fixen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El president o presidenta de la comissió pot demanar als seus membres una declaració expressa de no trobar-se en les circumstàncies que estableixen els articles esmentats.
  
5.3 La comissió resoldrà tots els dubtes que puguen sorgir en l'aplicació d'aquestes normes, i allò que calga fer en els casos no fixats.
  
5.4 El procediment d'actuació de la comissió s'ha d'ajustar en cada moment a allò que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5 Per a les comunicacions i qualsevol problema que puga sorgir, la comissió avaluadora té la seu a la Gerència de la Universitat de València.
  
Sisena. Informació respecte de les dades recollides
  
6.1 Les dades subministrades per la persona interessada poden quedar incorporades en un fitxer automatitzat que constitueix la base de dades corresponent a aquest tipus de personal d'aquesta universitat, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).
  
6.2 El fitxer queda sota la responsabilitat de la Secretaria General de la Universitat de València - Estudi General (av. Blasco Ibáñez, núm. 13, 46705 València).
  
6.3 La informació obtinguda serà processada exclusivament per a la gestió de la base de dades de contractació d'aquest personal.
  
6.4 Les dades de caràcter personal seran tractades amb el grau de protecció que estableix el Reial Decret 994/1999, d'11 de juny, en què es regulen les mesures de seguretat dels fitxers automatitzats que contenen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.
  
6.5 Les persones interessades podran exercir els seus drets d'accés, rectificació cancel·lació i oposició, en compliment del que estableix la LOPD, davant del Servei de Recursos Humans (PAS) de la Universitat de València (av. Blasco Ibáñez, núm. 13, 46948 València).
  
Setena. Recursos
  
Contra aquesta resolució, que exhaureix la via administrativa, es pot interposar recurs de reposició, davant el mateix òrgan que l'ha dictada, dins el termini d'un mes, comptador a partir de l'endemà de la seua notificació o publicació, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins el termini de dos mesos comptadors de l'endemà de la seua notificació.
  
Contra els actes de la comissió avaluadora es pot interposar recurs d'alçada, d'acord amb el que fixa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, l'administració, si s'escau, pot revisar les resolucions del tribunal, d'acord amb l'esmentada norma.
  
València, 26 de maig de 2005.- El gerent, per delegació del rector (DOGV de 05.05.2003): Joan Oltra Vidal.
  
ANNEX I
  
Condicions generals del lloc de treball ofert
  
1. Projecte: «Estudi de l'impacte ambiental del parc eòlic Offshore de Castelló I-VIII sobre cetacis i tortugues marines. Atenció d'avaraments de cetacis. CI05-040».
  
2. Denominació i classificació del lloc de treball:
  
Tècnic superior d'investigació.
  
Grup: A.
  
Complement de destinació: 20.
  
Complement específic: E024.
  
3. Jornada de treball: 25,00 hores setmanals.
  
4. Objecte i període:
  
- Realitzar la revisió i l'anàlisi dels principals factors que afecten la conservació dels cetacis i les tortugues marines de les aigües de Castelló.
  
El contracte estarà determinat per la durada del projecte i la disponibilitat pressupostària.
  
5. Perfil de la plaça:
  
Tècnic superior d'investigació, especialista en tècniques de camp i de maneig de mamífers marins.
  
6. Titulació:
  
- Llicenciatura en Biologia, especialitat de Zoologia o titulació equivalent.
  
- Idioma anglès, cicle elemental de l'escola oficial d'idiomes o titulació equivalent.
  
7. Mèrits preferents:
  
- Participació en cursos, beques, convenis i projectes d'investigació relacionats amb el tema.
  
- Publicacions i comunicacions científiques.
  
ANNEX II
  
La instància ha de contenir, si més no, les dades següents:
  
1. Dades personals: cognoms i nom, data de naixement, document nacional d'identitat, telèfon de contacte i adreça.
  
2. Denominació del lloc de treball: tècnic superior d'investigació.
  
3. Denominació del projecte: «Estudi de l'impacte ambiental del parc eòlic Offshore de Castello I-VIII sobre cetacis i tortugues marines. Atenció d'avaraments de cetacis. CI05-040».
  
4. Signatura i data de la sol·licitud.
  
5. Declaració semblant a la següent: «La persona sotasignada declara que són certes les dades que figuren en aquest currículum i assumeix, en cas contrari, les responsabilitats que es puguen derivar de les inexactituds que hi consten».
  
6. Ha d'expressar si desitja o no recuperar el seu curriculum vitae.
  
7. Ha de estar adreçada al Rectorat de la Universitat de València.
  
ANNEX III
  
Barem
  
1. Anys de serveis prestats en les diferents administracions públiques: fins a 0,5 punt per any acreditat, amb un màxim de 2 punts.
  
2. Titulacions acadèmiques i cursos de formació:
  
Titulació superior a la requerida en la convocatòria: fins a 0,5 punts.
  
Cursos de formació i perfeccionament: fins a 1 punt.
  
Cursos de valencià: fins a 0,5 punts.
  
3. Mèrits preferents, experiència prèvia i coneixements concrets: fins a 4 punts.
  
4. Entrevista: fins a 2 punts.
  
ANNEX IV
  
Comissió avaluadora titular
  
President: Andrés Moya Simarro, professor del Departament de Genètica, Institut Cavanilles.
  
Vocals: Juan Antonio Raga Esteve, professor del Departament de Zoologia, Facultat de Ciències Biològiques.
  
Dos representants del Comité d'Empresa.
  
Secretària: Lucía Echevarría Gil, cap del Servei d'Investigació.
  
Comissió avaluadora suplent
  
President: Juan Antonio Balbuena Díaz-Pinés, Professor del Departament de Zoologia, Facultat de Ciències Biològiques.
  
Vocals: Carmen Blanco Rincón de Arellano, professor del Departament de Zoologia, Facultat de Ciències Biològiques
  
Dos representants del Comité d'Empresa.